BBGI แย้มกองทุนจองซื้อ IPO ล้น 3 เท่า ตอกย้ำพื้นฐานแกร่ง! พร้อมลงสนามเทรด 17 มี.ค.นี้
“บีบีจีไอ” หรือ BBGI แย้มกองทุนจองซื้อ IPO ล้น 3 เท่า ตอกย้ำพื้นฐานแกร่ง ผู้นำการผลิตและจำหน่ายเชื้อเพลิงชีวภาพรายใหญ่ของไทย มั่นใจกระแสตอบรับดี พร้อมลุยเทรด SET ดีเดย์ 17 มี.ค.นี้
“บีบีจีไอ” หรือ BBGI แย้มกองทุนจองซื้อ IPO ล้น 3 เท่า ตอกย้ำพื้นฐานแกร่ง มั่นใจกระแสตอบรับดี พร้อมลุยเทรด SET ดีเดย์ 17 มี.ค.นี้
15 มี.ค. 2565

นายกิตติพงศ์ ลิ่มสุวรรณโรจน์ ประธานเจ้าหน้าที่บริหารและกรรมการผู้จัดการใหญ่ บริษัท บีบีจีไอ จำกัด (มหาชน) หรือ BBGI เปิดเผยว่า บริษัทพร้อมนำหลักทรัพย์เข้าซื้อขายในตลาดหลักทรัพย์แห่งประเทศไทย (SET) เป็นวันแรกในวันที่ 17 มีนาคม 2565 โดยใช้ชื่อย่อหุ้น BBGI ในการซื้อขายหลักทรัพย์ และเชื่อมั่นในศักยภาพการดำเนินงานที่มีพื้นฐานธุรกิจที่แข็งแกร่ง ในฐานะผู้ผลิตและจำหน่ายเชื้อเพลิงชีวภาพรายใหญ่ของไทย ที่มีประสบการณ์มากว่า 17 ปี โดยมีกลุ่มผู้ถือหุ้นใหญ่ทั้ง BCP และ KSL
โดยเป็นผู้ประกอบการธุรกิจต้นน้ำและปลายน้ำของผลิตภัณฑ์เอทานอลและไบโอดีเซล ที่สนับสนุน BBGI ให้เป็น Flagship ในธุรกิจเชื้อเพลิงชีวภาพ ซึ่งพร้อมต่อยอดองค์ความรู้เทคโนโลยีชีวภาพสู่ผลิตภัณฑ์ชีวภาพมูลค่าสูง (HVP) ที่ส่งเสริมสุขภาพ ด้วยเทคโนโลยีชีววิทยาสังเคราะห์ (SynBio) รองรับเทรนด์ผู้บริโภคด้าน Health and Well Being ในภูมิภาคอาเซียน
ด้าน ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ กรุงไทย ซีมิโก้ จำกัด ในฐานะที่ปรึกษาทางการเงิน และผู้จัดการการจัดจำหน่ายและรับประกันการจำหน่าย กล่าวว่า BBGI เป็นผู้เชี่ยวชาญด้านเทคโนโลยีชีวภาพที่มีพื้นฐานธุรกิจมาจากผลิตภัณฑ์เชื้อเพลิงชีวภาพที่ครบวงจรทั้งเอทานอลและไบโอดีเซล โดยใช้เทคโนโลยีการผลิตระดับสูงซึ่งช่วยเพิ่มประสิทธิภาพการบริหารจัดการต้นทุนและผลักดันการเติบโตที่ดี
รวมถึงนำความเชี่ยวชาญเพื่อก้าวสู่ผู้นำธุรกิจผลิตภัณฑ์ HVP ที่ส่งเสริมสุขภาพ ซึ่งเป็นตลาดที่เติบโตสูงและมีอัตรากำไรขั้นต้นที่ดี ทำให้นักลงทุนมีความเชื่อมั่นในศักยภาพการดำเนินธุรกิจที่แข็งแกร่งและโอกาสการเติบโตอย่างยั่งยืน ทำให้การจองซื้อหุ้น IPO ในช่วงที่ผ่านมาได้รับการตอบรับที่ดี
ขณะที่นักลงทุนสถาบันแสดงความประสงค์จองซื้อมากกว่าจำนวนหุ้นที่จัดสรรไว้มากกว่า 3 เท่า ขณะที่นักลงทุนที่เป็นกลุ่มผู้ถือหุ้น BCP และ KSL ก็ใช้สิทธิจองซื้อเป็นจำนวนมาก รวมถึงนักลงทุนรายย่อยก็ให้การตอบรับที่ดีเช่นกัน จึงมั่นใจว่าเมื่อหลักทรัพย์ BBGI เข้าทำการซื้อขายในตลาดหลักทรัพย์ฯ วันแรก จะได้รับการตอบรับที่ดีจากนักลงทุนอย่างต่อเนื่อง